XXXV краевой конкурс исследовательских работ учащихся в области естественно-математических, социально-гуманитарных и эколого-биологических наук Кудымкарского муниципального района

Литературоведение: коми-пермяцкая литература

**«Коми Шукшин» висьттэзын кыв**

**(Александр Константинович Ермаков** **« Кӧмтӧг вундӧмпод вылӧт» небӧг висьттэзын кыв)**

**Работу выполнила:** Баранова Ольга Ивановна, обучающаяся 8 класса д. Егорова Кудымкарского района

**Руководитель:** Баранова Наталья Петровна, учитель русского языка и литературы, коми-пермяцкого языка и литературы муниципального автономного общеобразовательного учреждения «Ошибская средняя общеобразовательная школа» филиал «Егоровская основная общеобразовательная школа»

2015

|  |  |
| --- | --- |
| **Пытшкöс (содержаннё)** | |
| Одзкыв…………………………………………………………………………. | 3 |
| 1. Александр Константинович Ермаковлöн олан туй……………………… | 5 |
| 2. Александр Ермаков« Кӧмтӧг вундӧмпод вылӧт» небӧг висьттэзын кыв | 7 |
| 2.1.Гижисьлӧн творчество литературнӧй критикаын. Любовь Косова-Старцевалӧн статья «Александр Ермаков произведеннёэзлӧн кыв» ……... | 7 |
| 2.2. Геройезлӧн мывкыд да чужӧм нимкоддез пырйӧт………….………….. | 9 |
| Бӧркыв (заключеннё)…………………………………………………………. | 16 |
| Литература…………………………………………..…………………………  Содтӧттэз (приложеннёэз)……………………………………………………. | 17 |

**Одзкыв (введеннё)**

Александр Ермаков коми-пермяцкӧй литература историяын кольччис ӧтік книгалӧн авторӧн. Ась книгаыс и ӧтік, но лыддьӧтіссез понда, тыдалӧ, дона. Сы висьттэз сьöртi öнöдз сувтöтöны сценкаэз, висьттэсö, кыдз юмористическöй номеррез, лыддьöтöны концерттэз вылын. Сылӧн висьттэз зорӧтӧны лыддьӧтіссезын чужан кыв да учӧт родина дынӧ радейтӧм, морт дынӧ виль дзар, коми край дынӧ интерес.

Аслас произведеннёэзын висьтасьö коми-пермяцкöй деревня да сыын олiссез йылiсь, адззö да кужö мыччавны нылiсь талуння олан. Коми-пермяк, натьтö, вермö оланас видзсьыны дзир сiйöн, что кужö пöртны сьöкытсö да дзескытсö шуткаö, адззö вын серöмтчыны ас вылын. Не весь Анатолий Радостев казялö, что Александр Ермаковлӧн висьттэз тыртӧмӧсь кыт кокнит, а кыт чорыт шыньсерӧмӧн, смева шуö сійӧ «коми Шукшинӧн» или жӧ «коми Жванецкийӧн»: «Сія сэтчӧдз радейтіс ассиным кывнымӧс да мунымӧс, то дзоньтіс, то сьылӧтіс да донтіс аслас гижӧмӧн, позьӧ висьтавны сідз жӧ, кыдз кӧркӧ вермис сьылӧтны ассис мусӧ Василий Шукшин»[9 ].

Сетӧм уджын мыччала, кытшöм образнӧй коми-пермяцкӧй кыв вылын гижöмöcь Александр Ермаковлӧн висьттэз, кытшöм кокнита лыддьöтсьö быд висьт, бытшöма мыччассьöны гижисьлöн литературнöй образзэз, кöдна матынöсь быд коми-пермяклö. Сувтча сы вылын, мыля мöдкодьсялöны официальнöй морт ниммез коми-пермяцкöй сёрниын; кыдз аркмöны да кытшöмöсь овлöны шусяннэз – нимкоддез гижись висьттэз пырйӧт, кыдз нiя йитсьöны öння оланкöт. Эта понда пырта уджö **гора нима морттэзлісь небӧггез да статьяэз:**

1. А.К.Ермаков гижисьлiсь небӧг «Кöмтöг вундöмпод вылöт», кытчӧ пыртӧмӧсь сказкаэз, повесттез, висьттэз.

2. Зинин С.И. Историяись антропонимическöй терминология.

3. Климов В.В Мый висьтасьöны Пармаись ниммез. Топонимикалöн серпассэз коми-пермяцкöй да роч кыв вылын.

4. Климов В.В. Оланлöн вужжез: этнографическöй заметкаэз коми-пермяккез йылiсь; коми кыв вылын да роч кыв вылын.

5. Кривощёкова-Гантман А.С. Личные имена коми-пермяков.

6. Косова Л. А. Статья «Александр Ермаков произведеннёэзлӧн кыв».

7.Лобанова А. С. Коми- пермяцкий этнолингвистический сборник: материалы и исследования.

Ӧння кадö Александр Ермаков, кыдз гижись, ӧддьӧн колана и корсяна коми йӧзлӧ ассяма висьттэзӧн, кокнит да шыньсерӧма кылӧн, нимкоддезӧн да фамиллёэзӧн, кӧдна осьтӧны мортлісь мывкыд да чужӧм. Позьӧ висьтавны, что паськыта употребляйтчöны отир коласын нимкоддез , но пыдын вежöртас наука ладорсянь сетöм етша. Сысянь удж лоö **актуальнöйöн.**

**Уджлӧн практическӧй дон:** сетӧм материал вермасö пыртны асланыс уджö велöтiссез да велöтчиссез.

Исследованнёлöн **предметöн** лоö А.К.Ермаковлöн «Кӧмтӧг вундӧмпод вылӧт» небӧг висьттэз; **объектöн** – произведеннёэзын ассяма кыв да нимкоддез осьтӧм.

Одзам сувтöтi **мог**: А.К.Ермаков произведеннёэзiсь кыв бöрйöм.

Эта понда бöрйи **уджалан оськöввез**:

1. Тöдсасьны литератураöн, кытöн гижсьö литературнöй кыв йылiсь, нимкоддез йылiсь.

2. Адззыны А.К. Ермаков небöгись материал, кытöн мыччассьö образнӧй коми-пермяцкӧй кыв.

3.Видзöтны произведеннёэзiсь нимкоддезлiсь аркмöм да классификацируйтӧм.

Исследованнёлöн **методдэз:** художественнöй литератураись материал öктöм, бöрйöм, ордчöтöм.

**1**.**Александр Константинович Ермаковлöн олан туй.**

А. К. Ермаков – коми-пермяцкöй гижись чужис февраль 24 лунö 1960 воö Кудымкарскöй районын Верх-Иньвенскöй сельскöй советiсь Питер деревняын.

Велӧтчис да помаліс Верх-Иньвенскöй шöрöт школа .Десятилетка помалӧм бӧрын велӧтчис Кудымкарскöй лесотехническöй техникумын, служитіс армияын. 1982 воö помаліс Кудымкарскöй лесотехническöй техникум и пондiс уджавны Кудымкарскöй РСУ-ын(ремонтно-строительнöй управленнёын) мастерöн.

1988 восянь 2003 воöдз мöдiк удж вылын : Коми-Пермяцкöй окружнöй краеведческöй музейын столярнöй цехын юралiсьöн.

А.К.Ермаков вöлi мортöн, кöда кужис и радейтiс быдкодь удж: вöлi строительöн, керис аслас киэзöн мебель, соревнованнёэзын шашкаэз сьöртi босьтліс медодзза местаэз, дружитiс артисттэзкöт (ны коласын вӧлі Анатолий Радостев) и гижис.

Медодзза висьттэз печатайтчисö окружнöй да районнӧй газетаэзын «По ленинскому пути» да «Парма». Гижны пондіс 1986 восянь. Ф.И Истомин казялӧ: «…сiя бура тöдö кывсö, часто обращайтчö фольклор дынö, думасö мыччалö кужöмöн, асмознас».

Ермаков литератураӧ локтö сёрӧн (сылӧ вӧлі куимдас кык (32) во ни). Гижны пондіс 1986 восянь. Петісӧ висьттэз «Иньва» да «Бичирок» литературно - художественнӧй сборниккезын. Публикуйтіс Александр Ермаковлісь произведеннёэсӧ Сыктывкарын «Войвыв кодзув» журнал. 1992 воö Коми-Пермяцкöй книжнöй издательствоын петö книга «Кöмтöг вундöмпод вылöт», кытчö пырисö гижисьлöн рассказзэз, сказкаэз и повесть. «Кӧмтӧг вундӧмпод вылӧт» небӧг лыддьӧтісь примитіс бытшӧма, и рад вӧлі видзчисьны вильӧ. Но сія эз пет. Автор кыдз видзчисьтӧг пырис литератураӧ, сідз видзчисьтӧг и дугдіс гижны. Сiя вежöртiс, что «…гижöмыс босьтö мортлiсь вынсö и олансö чуть я не быдсöн. Но сiйöн овны оз туй – тшыгйöн кулан. И пуктiс вынсö мöдöрö - сiдз жö творческöя пондiс уджавны пуöн. Натьтö, не öтiк керкуын эмöсь сылöн пызаннэз да табуреттэз да эшö быдберсяыс. Но этö уджсö, кöда сiйö вердiс, тöдöны не öддьöн уна морт[1, 9]

Кыдз баитӧ Александр Радостев «аслас басниэз сьӧрті коми-пермяцкӧй кывлісь пыдынасӧ и паськытасӧ, мичсӧ да рӧмсӧ сія пондӧм донтны гырись мортӧн ни , кӧр служитӧм армияын, мымдакӧ олӧм –уджалӧм Кудымкарын. Сёрӧнжык аслас гижӧттэзын сія бытьтӧ чӧсмасис коми-пермяцкӧй кыв кӧрӧн, бытьтӧ ошшасис кыв богатствоӧн»[7, 10].

**2. Александр Ермаков «Кӧмтӧг вундӧмпод вылӧт» произведеннёлӧн кыв.**

**2.1. Любовь Косова-Старцевалӧн статья «Александр Ермаков произведеннёэзлӧн кыв.**

Любовь Афонасьевна - Коми научнӧй центрись кыв, литература да история Институтлӧн общественнӧй наукаэз сьӧрті Коми-Пермяцкӧй отделын научнӧй сотрудник. Сія велӧтӧ и исследуйтӧ коми-пермяцкӧй литература. Быдкодь научно - популярнӧй да научнӧй изданнёэзын сылӧн петісӧ 80-ся унажык удж. 2005 восянь лыддьӧтіссез понда петӧмась исследовательскӧй статьяэза сборниккез, кытӧн автор пыдына видзӧтӧ, бӧрйӧ да донтӧ коми-пермяцкӧй гижиссезлісь уджнысӧ. Быд гижисьлісь адззӧ мыйкӧ ассямасӧ. «Александр Ермаков произведеннёэзлӧн кыв» статьяын Любовь Афонасьевна ӧддьӧн ни бытшӧма донтӧ да ошкӧ Александр Ермаков гижисьлісь удж.

1.Медодз, мый позьö казявны гижись висьттэзын, критик сьӧрті, этö образнӧй коми-пермяцкӧй кыв, интереснӧй, шыньсерӧма сёрни.

2.Гижӧм матына сёрнитан (разговорнӧй) стиль вылын. Пыртӧ кыввез: токо, вадно,исся, тожно, жыд ни вейти и с.о. Мукöдыс ны коласiсь пöртöмась заголовоккезö: «Бöбöвнас он жö шу». «Оланыс ма кöра», «Басöкыс чöс видзö» и одзлань.

3.Уна поговоркаэз, прибауткаэз да каламбуррез:

- ныртӧм сизьӧн думайтан;

- рожаас каньӧн он чеччӧвт;

- дзим дзурк быдӧс воас.

4.Ермаков произведеннёэзын тырмана очасёрни (диалог). Эта формаыс геройез сёрниын сетiс пыртны уна диалектнöй да важмöм кыв, баитан стились кыв, уна поговоркаэз. «Öткоддес» висьтын:

- Вок жö чожжык, вок, видзт, – кытсалiс Рыз-Быз Настасö. Мöдыс чепöссис и котöрöн;

- Ноко, ноко,мый мöдiн мыччавны? Кöда? Кытöн?- вöджжöвтiс öтлаын.- Видзöт жö, мый ыждаö этывö киас сетöмась орсансö. Тыдавö, сывö унажык доверяйтöны;

- А мый тэ, жыд, былись эд, - согласитчис Музейыс и содтiс:

- Йöктiссезвöн мый пасьтаöсь вешьяннэзныс, öтiкас центнер зöр тöрас.

5. Уна очасёрниэзӧ повтӧг пыртӧ В-диалекта сёрни: ветвис, чужьявӧны, воас…

6. Диалекттэз да важмӧм кыввез пантасьӧны уна висьттэзын: вадзавны, тӧдны ассиныс мыжсӧ …

7. Тавтология (ӧтіксӧ висьталӧ неӧтпыр) используйтӧ сы понда, медбы не ӧштыны басӧк и шоча пантасьлан кыввез.

8. Ирония (чорыт серӧм) да юмор - медӧддьӧн позьӧ казявны гижись произведеннёэзісь: «Да кусӧт ни вакрамеш телевизорсӧ. Ӧддьӧн я мый я любо тэныт спиддэсӧ видзӧтны?»- чурс сьӧвзис мамӧ.

9. Уна вульгаризммез пырйӧт мыччассьӧ нёштӧмыс да умӧльыс: «Вот сэрпӧсь вокань, сідз и керӧ я мый я сёянсӧ»[1, 2 ]

10. Нимкоддез да фамиллёэз осьтӧны геройлісь мывкыд да чужӧм. [8]

Эта вылын уджын сувтча пыдынжыка.

**2.2.Геройезлӧн мывкыд да чужӧм нимкоддез пырйӧт**

Мортлöн ним – этö историялöн неыджыт тор. Сыын мыччассьö отирлöн быт, традицияэз, веритöм да зоралöм. Ним сетöмöн отир висьталö ассямасö.

Ми велалiм морт йылiсь лыддьöтны куим кыв: фамиллё, ним, айним. Этна куим кылыс мунöны сыкöт ордчöн быдöс олансö. Но эм оланын сэтшöм тор, кöда сетö эшö öтiк ним – нимкодь. Этöн юасяннас (вопроснас) занимайтчö наука – антропонимика (аnthropos – «человек» и onyma – «имя, название»). [2]

Коми йöзлöн ас ниммес, важжес (кöдна вöлiсö христианство вотöдз), öнi вунöтсьöмась ни, и ны йылiсь казьмöтлöны дзир фольклор, топонимия да коми йöз йылiсь меддодза гижöттэз. Ас ниммес аркмывлöмась кыввезiсь, кöднöн шусисö кайез, чери, пода, быдмассэз (Рака, Пистöг, Ёдi, Ош, Кöч, Кöкан), а сiдзжö сэтшöм кыввезiсь, кöдна мыччалöны мортыслiсь кытшöмкö качество (Мичко, Пöвсин, Кын курöг). Аймам вермисö шуны кагасö и чужан кад сьӧртi (Ой, Тулыс), места сьӧртi (Туй, Рас), кагаыс мыгöр сьöртi (Дзоли, Лызло, Кузь) и сідз одзлань. [4]

Öння официальнöй ниммесö комиэслö козьналöма вичку. Нiя шогмöмась важ греческöй, арабскöй, еврейскöй да роч ниммезсянь. Но и эна мöдкодьсьöтöм ниммес олöны йöзас кык оланöн: документтэзын нылöн öтiк форма (Иван, Николай), а сёрниын - часто мöдiк (Ванька, Санко, Миков, Петра, Олёш). [3]

Комиэзлöн кыв зорöтан уджыс ассяма и аскодя нимкоддез аркмöтöм коста. Колö висьтавны, что нимкодьыс судзöтö ассис пуктöмсö кöть кöр и быдлаын, оз видзöт сы вылӧ, кин одзын – пöрись, том или челядь, мужик или жӧ инька. Кöр нимкодяласӧ мортсö, то сія некöр ни оз вермы мездісьны этасянь..

Нимкодялöмын эм бурыс и умӧльыс.

Бурыс: богатсьöтöны миянлiсь кыв, керöны быдладорсяӧн, аскодяӧн.

Умӧльыс сія, что кӧр мортыслö сетсьö умöльсьöтан дон, этасянь вежсьö сы дынö дзар и отношеннё, нёштӧмсьӧтӧ сылісь вывтыр,мывкыд да и асьсӧ.

Нимкоддез пыртсьӧны сёрниӧ сэк, кӧр морттэзлӧн ӧткодь ним, айним да фамиллё.

Ӧнняся нимкоддез употребляйтчӧны унажыксӧ устнöй сёрниын.

Наблюденнёэз мыччалöны, что нимкоддезiсь мийö адззам не только умöльсӧ да бурсӧ, но и кытшöмкö виль аркмöтан способбез, кöдна вежöны нимкоддезлiсь содержаннёсö.

Быдöс öнняся нимкоддез позьö торйöтны куим группа вылö:

1) семейно- родöвöйöсь;

2) лично-индивидуальнöйöсь;

3) коллективно-территориальнöйöсь.

Уджын пыдынжыка бöрйöмöсь Александр Ермаков висьттэз пырйӧт нимкоддез. Ны **классифицируйтӧм сьӧрті** позьö нимкоддесö торйöтны **группаэз** вылö:

1. ***Физическöй особенносттез сьöртi***:

Питкин Васька – «Ён, абыз кодь морт» («Кыдз гиля-голя вешьянтӧг кольччис» декабрь 1987 год) [1]

Чавмöм Митрош – « Пöрись морт – сiдз бöра он жö шу, а юрыс чочком-чочком, дзик пужмалöм» («Кин кинӧс кӧмӧтас»декабрь 1987 год). [1]

Тури Дарья – «Голяыс кузь, дзик турилöн». [1]

Косöй Наталь – «Синнэс инькалöн бокö видзöтöны». [1]

1. ***Психическöй свойствоэз да мывкыд сьöртi:***

Зi –«Лöг, небаитiсь, мыйöнкö пыр недовольнöй».

1. ***Сёрни сьöртi:***

Чавкан Зоя – «Мый бы посадын эз керсьы, сiя быдторсö тöдö; сымда и удж эта пöрись мортлöн; öмсö нямöтöн он тупкав». [1] («Кык год цветитіс льӧмпуок» февраль-май 1986 год) Сяркан Егор – «Некин сылöн абу, не лыддьыны кö понöс да каньöс... Ӧнöдз оз тöдö, кытчö ачыс месяц кежö öшлöм – бытьтö пö райö сюрлöм, кытшöмкö ведьма нуöтлöм. Любитöм висьтасьны мый колö и оз». («Грешной бобыль» ноябрь 1987 год) [1]

Гиля-голя – «Кыдзкö бригадир сылiсь юалöм трактор йылiсь, сiя ответитöм: джöмдöмыс, гиля-голя, гиля-голя токо. Сiдз и едöм сы бердö эта нимкодьыс». («Кыдз гиля-голя вешьянтӧг кольччис» декабрь 1987 год) [1]

1. ***«Удж» сьöртi:***

Ма Дупля – «Мош вöдитiсь». [1] («Кык год цветитіс льӧмпуок» февраль-май 1986 год)

ЦРУ или Разведка – «Асывсянь босьтас быдöс посадсö – юöррез чукöртас, а рытнас мöдiк кругöн новйöтö нiйö öтiк керкусянь мöдiкö» («Ӧткоддес» декабрь 1989 год) [1]

Горш Голюк – «Ӧтöрас öдва югдыштас, а сiя ештöм панясьны ни, а поди, тöннясянь эшö эз чулав» («Кыліс спасибосӧ» январь 1989 год) [1]

Кöньöс Санко – «А уджалö сiя столярöн строительнöй управленнёын-и не умöля, но öтiк дзугö – горшыс одзалö»(«Кӧньӧс Санколӧн горе» июнь 1987 год) [1]

1. ***Оланiн да олан сьöртi:***

Дзуту Олёшика – «Немымда ас сьöрас эз видзöт инькаыс». [1](«Кык год цветитіс льӧмпуок» февраль-май 1986 год)

1. ***Возраст сьöртi:***

Музей – «Пöрись морт» («Ӧткоддес» декабрь 1989 год) [1]

1. ***Паськöмлöн особенносттез сьöртi:***

Рыз-быз Наста - «Нимкодялöны, мыля леш-вош вывтас новьяныс орлассьöм» («Ӧткоддес» декабрь 1989 год) [1]

1. ***Мöдiк признаккез сьöртi:***

Гавручень – «Гаврученьöн мылякö йöзас сiйö нимкодялöмась». [1]

Александр Константинович Ермаков висьттэзӧ паськыта пыртöмöсь ***семейно- родовöй нимкоддез***: Чавкан ныв, Ӧсип Петришна («Кыліс спасибосӧ»), Пестов Гаврив](«Кыдз гиля-голя вешьянтӧг кольччис»), Микуш Люськи(«Ӧткоддес» декабрь 1989 год),Опонь Таськи («Ӧткоддес»), Гани Педорика(«Кыліс спасибосӧ») [1] [ 11 ]

Семейно - родовöй нимкоддез мыччалöны не только öтiк морт вылö, но быдса семья либо род вылö. Ассямаыс этна нимкоддезлöн сiя, что вуджöны кыдз и фамиллёэз: айсянь зон дынö, дедсянь внучек дынö, мӧдкодя висьтавны поколеннёись поколеннёö.

Колӧ висьтавны, что нимкоддез гижись висьттэзын сетöмöсь быдкодь признаккез сьöртi, и нія ассямаöсь, вачкисьöны устойчивöй словосочетаннёэз вылö. Нимкоддез оз туй вуджöтны мöдiк кыв вылö, басӧкыс да бытшӧмыс öшас. [6]

Кытшӧм жӧ ***непырся нимкоддез*** позьö пантавны Александр Ермаков произведеннёэзын, кöднö геройез пыртöны асланыс сёрниö?

Ойся «каннез» - «Ойся «каннескöт» тöдчикö Фёдор велалiс умöль дорö: юны вина да куритны табак». - Гуляйтiсь нывкаэз йылісь. [1] **(«Кык год цветитіс льӧмпуок»,1986 г., февраль-май)**

Бабашöрика – «Кытчö ни тэныт, бабашöрикавö, томмес дынöдз?» - Пöрись морт, кöда радейтö чулöтны кад томмескöт. [1]

Клёктач порода – «Ах тэ, клёктач порода! Айтöмсö серавны!?» - Отир вылын тешитчись морт [1]

Вежӧм-«Кольвав менӧ гортӧдз, а то вежӧмыс бӧра ӧсилейтас, вон видзчисьӧ ни…»-Нелюбӧй морт[1]

Шой дукöсь воканнес – «Кольттесö тай бöра гусялöмась шой дукöсь воканнез». [1**](«Кыліс спасибосӧ», январь 1989 г.)**

Джын бöбöв – «Мыля нö, джын бöбöв, бöжас выйван, - казялiс кинкö йöзыс коласiсь».– Мортлӧн вежöрыс абу ыджыт. [1]

Киссьöм нярьян – «Сiдз тэныт и колö киссьöм нярьянлö».- Проктӧм морт, вынтӧм [1]

Вирьюиссез-«Некинӧс оз ков быдтыны, вирьюиссезӧс»-Умӧльӧ керӧны оланын.

Лёквирӧсь морт-«Кытшӧм сэтшӧм лёквирӧсь морт адззисис…»-Умӧль морт.

Бӧбсора морт-«Ог любит ме сійӧ, вадтӧм кытшӧмкӧ, бӧбсора морт» [1]

Кикимора –« Вешьянсӧ кытчӧдз он кульышт вывсис, дак он и вежӧрт, нывка сія али зонка», «Кикимора и сё – мöднёж некыдз он шу. Эта эшö не беда. А вот усясö кö вöтö сэрпöн мавтöм синнэс, дак ашынас он и саймы», « –Нывка, кöда бура любитö краситчыны. [1]

Некресь - «Мый дырна подаыс вылын насьмекайтчыны пондан, некресь!».– Морт, кöдö абу пыртöм вичкуын. [1]

Скöтишшо – «Скöтишшо тэ, скöтишшо! Сiдз разь пöрись мортыслö баитöны? Не стыд, не совесть абу!». – Морт, кöда пöриссезкöт баитö нёштöма. [1]

Квашня курмöт – «Ноко, квашня курмöт, котрась эшö патронысла».– Медбöрья кага. [1]

Зырымöсь бедь – «Учöт эшö айытвö указывайтны, зырымöсь бедь». –Учöт морт, челядь. [1]

Осьтаӧм-«Мыся, поди сюрас кинлӧкӧ,эд уна осьтаӧммез эмӧсь»[1**](«Кыдз Гиля-Голя вешьянтӧг кольччис», декабрь,1987г.)**

Сэрпӧсь вокань-«Вот, сэрпӧсь вокань,сідз и керӧ я мый я сёянсӧ» [1**](«Кин кинӧс кӧмӧтас»)**

**(«Ӧткоддез»)**

Беспутнӧй- «Ме вот беспутнӧйытлісь, натьтӧ, ог и видзчись гӧтрасьӧмсӧ…»- Гуляйтiсь зонка.

Тойöсь куль-«Тойöсь куль тэ, думайта, вот тэ кин».- Тойсялöм морт. [1]

Чатыра печкан – «Ме, не ме, чатыра печкан». – Гордöй морт. [1]

Дулльöсь öм – «Сывö эд кружка ырöш дыш петö удны. Юö да мый сiя и дулльöсь пороз моз дульсö ведзö кружкаас, сы бöрсянь и юны брезгуйтан».- Морт, кöда лэдзö дульсö ютöнняс кружка дорö.[1]

Кекелюй – «Мыйнö пукаат, кекелюйез?» - Морт, кöда оз лишньöй раз вöрзьы местасис. [1, 9]

Лёк чивера – «А сiя, лёк чивераыс, нюкнитöм менчим девоöс и вежöм бутывкасö – вильö сюйыштöм».- Умöль поступоккез керись морт. [1]

Шпанёнок – «Мый одзын нö тавун потшшуйтан сыбура, кöр тай öмись кыскан», - шуö шпанёнокыс, ачыс, кыдз быльнöй, оз и серöмтчы». –Гусясись морт. [1]

Облезяна – «Тьфу! Облезяна! Да некö увтiсь трусиккезнас и петöм». – Морт, кöда любитö вышитчыны. [1]

Шпана тельöп – «Тi мый, шпана тельöп! Талоныс жö менам?!» - Гусясись морттэз. [1](«Павжун»)

Чуж торшень – «Тэ, чуж торшень, сувт нокö, серöвöс кыдз, няжйышта».- Морт, кöда кок йылас сьöкыт. [1**] ( Повесть« Кӧмтӧг вундӧмпод вылӧт»)**

Пиньтöм шабаль - «Пиньтöм шабаль, тэ эд пичик токо ме сьöртi». – Морт, кöдалöн пиннез не быдöс. [1]

Окояннöй – «Окояннöйвö мыччава окотасö, век кежö пöтан!» [1]

Стыдтöм рожа – «Еныс тiянвö абу, стыдтöм рожаэз!». – Морт, кöда керис мыйкö умöльö. [1]

Жеребеч – «Ю пöттöдззат, ю, - тульнитiс Гришаыс юрнас «жеребечсö». –Весь олiсь морт. [1]

Няру – «Перыта чуваас кадыс, он и казяв, кыдз бöра воам öтваын. Да дугды вирскыны, няру». –Горзiсь морт. [1, 9]

Вельмöм дöчка – «Шатьсö вайин сьöрат, эн! Вельмöм дöчка!» - Ветлöтiсь, гуляйтiсь морт. [1, 9]

Росу – «А тэ, росу, уд мортысвö ырöшсö, горшыс, натьтö, косьмö». –Ветлöтiсь, гуляйтiсь морт. [1]

Кöбыва– «Видзöтö менам, мама-ныва, кыва ишо, что кöбываыт эта миронкöт тöдчö, кыкнаннытвись мургыльта юррезнытö».- Гуляйтiсь , беспутнӧй нывка[1**]**.

Выдтöм пасма – «Юрат торк кудель тэнат, выдтöм пасмавöн!» - Учöт вежöра морт. [1]

Вежöм – «Кольлав менö гортöдз, а то вежöмыс бöра осилейтас, вон видзчисьö ни». –Нелюбöй морт. [1, 9]

Чуж торшень-«Тэ, чуж торшень, сувт, ноко, серӧвӧс кыдз няжйышта» [1]

Жеребеч кок- «Мый, жеребеч кок?» [1]

Пичик – «Пиньтöм шабаль, тэ эд пичик токо ме сьöртi». –Учöт мыгöра морт. [1]

Позьö висьтавны, что непырся нимкоддез унажыксö пантасьлöны сёрнитöм коста, кöр геройез видчӧны, сералöны, бытшкалöны öтамöдöс, нерсьöны. Не быд морт этшшöм нимкодь вермас вежöртны, сiдз кыдз унажыкыс сетöмöсь сералöм могись.

Исследованнё гижтӧн казялі, что Александр Ермаков – этӧ мед ни аскадся гижись. Эд кытчӧ он тальччы, сэтӧн и нимкодь, сэтӧн и образнӧй кыв и геройлӧн ассяма образ.

Миян местаэзын, Егорова ладорын, нимкоддез сэтшӧм жӧ образнӧйӧсь, кыдз Ермаковлӧн, кӧдна пырйӧт позьӧ казявны мортыслісь мывкыдсӧ, чужӧмсӧ, вывтырсӧ, олансӧ…

Грузин - сьӧд юрсиа хитрӧй морт

Путрук - не ӧддьӧн сӧстӧма пасьтасьӧм морт

Шняп - гуляйтісь нывка

Момыль - дыш морт

Гусь - ыджыт мыгӧра мужик

Гӧрд - рыжӧй юрсиа морт

«Великӧй»- учӧт мыгӧра морт, уджаліс ыджыт трактор вылын

Итуаль - висьталӧм бы тротуар да петӧм Итуаль

Трус - полісь

Губар - кыз тырпа морт

Тараторка - перыта баитісь

Брежнев - ним, айним сьӧрті Леонид Ильич

Ленин - ним, айним сьӧртi Владимир Ильич

Чакан - мӧдӧм висьтавны стакан, петӧм чакан

Чиган - хитрӧй, кыдз цыган

Дзирыт - чивера кодь морт, лӧг, видчись морт, пыр мыйӧнкӧ недовольнӧй

Преник - вачкисьӧ вывтырӧн пряник вылӧ

Боцман - армияын вӧлӧм морякӧн

Ошӧм - гора баитісь морт

Виски - радейтӧ юны виски

Наливайко-вина юись морт

Калиг - кин Валерий, сія и калиг

Генрик - Геннадий

Дзодзув - из увтісь кужӧ петны

Чинь - учӧтсянь вӧтлісьӧм мам сьӧрын, корӧм конфеттэз

Нерусскӧй- вачкисьӧ нерусскӧй вылӧ

Мадеин- шапка вылын гижӧм кыв «Мадеин»

Генерал - Геннадий

Чарлистон - кужӧм йӧктыны (приложеннё 4)

«Эм миян деревняын Пома Лёнька, а нимкодялӧны Гуню. Сылӧ абу на уна годдэз, нельки витдас годыс абу, а вачкисьӧ пӧрись-пӧрись старик вылӧ. Ачыс абу ыджыт, новйӧ дедыслісь фуфайка, коккезас кӧр кирза, а кӧр и кык неӧткодь сапог. Ветлӧтӧ одз асывсянь сёр рытӧдз и кошшӧ «курыток», баитӧ: « Ой, табак да курыток колӧ, кувны эд мӧда». Мӧдік Горшколюккез кошшӧны сылӧ мӧдік деревняись «удж», ыстӧны «рейсӧ»винала вузасиссез дынӧ» (приложеннё 4)

Позьӧ я висьтавны буржыка? Конечно, оз туй. Этаись кера вывод, что Александр Ермаков - «коми Шукшин» - коми-пермяцкӧй народлӧн гижись, кӧда пырйӧт мыччассьӧ деревенскӧй оліссезлӧн чужӧм да мывкыд.

А. Ермаков гижӧм удж йылісь Анатолий Радостев висьталіс: «Тыдалӧ, кӧркӧ, чужикас природаыс жалейттӧг койыштӧм сы вылӧ кырымтырнас таланттэзлісь кӧдзыс туссез,и зорамӧмась эна туссес ыджыт да бур урожайӧн мортыс юрвемын да сьӧлӧмын».[9]

**Бöркыв (заключеннё)**

И сідз, Александр Ермаков висьттэзын казяссьӧ образнӧй коми-пермяцкӧй кыв, кытӧн висьтассьö коми-пермяцкöй деревня да сыын олiссез йылiсь, адззö да кужö мыччавны нылiсь талуння олан. Сылӧн висьттэз зорӧтӧны лыддьӧтіссезын чужан кыв да учӧт родина дынӧ радейтӧм, морт дынӧ виль дзар, коми край дынӧ интерес.

Исследуйтӧм материал сетіс вежӧртны гижисьлісь олан, удж, мывкыд да оланӧ дзар.

Сетӧм материал отсалас школаын велӧтчиссезлӧ да велӧтіссезлӧ вежӧртны Александр Константинович Ермаковлісь ассямасӧ.Эд сылісь висьттэз пыртісӧ школьнӧй программаӧ первуись.

Уджын нимкоддез бöрйикö, позьö висьтавны, что лексикалöн эта торыс коми-пермяцкöй литератураын занимайтö неучöт места. Кыдз оланын, сiдз и произведеннёэзын нимкоддесö сеталöны кытшöмкö признаккез сьöртi. А.К.Ермаков произведеннёэзын нимкоддез пыртöмась паськыта. Нылöн пытшкöс (значеннё) уна визя: физическöй особенносттез, сёрни, удж, а сiдзжö семейно- родовöй нимкоддез сьöртi.

Виль антропониммез аркмöм – ловья да интереснöй процесс. Эстöн колö тöдны нимкоддезлiсь бур и умöль ладоррез. Кöть эта тема видзöтöм ни А.С.Кривощёкова – Гантманöн, одзлань интерес нимкоддез аркмöм да бöрйöм дынӧ оз кус.

**Литература**

1. Ермаков А.К. Кöмтöг вундöмпод вылöт. Рассказзэз, сказкаэз, повесттез коми-пермяцкöй кыв вылын. Издательство «Пермская книга», Коми-Пермяцкöй отделеннё, Кудымкар, 1992.

2. Зинин С.И. Историяись антропонимическöй терминология. Антропонимика, М., Наука 1970.

3. Климов В.В Мый висьтасьöны Пармаись ниммез. Топонимикалöн серпассэз коми-пермяцкöй да роч кыв вылын. - Кудымкар: Коми -Пермяцкöй книжнöй издательство, 2009.

4. Климов В.В. Оланлöн вужжез: этнографическöй заметкаэз коми-пермяккез йылiсь; коми кыв вылын да роч кыв вылын. – Кудымкар: Коми - Пермяцкöй книжнöй издательство, 2007.

5. Коми-пермяцко - русский словарь: Ок. К 6327000 слов/ Р. М. Баталова, А.С. Кривощёкова-Гантман. – М.: Рус. Яз., 1985.

6. Кривощёкова-Гантман А.С. Личные имена коми-пермяков // Вопросы языкознания. Пермь 1969.

7. Коми-пермяцкӧй литература: небӧг 9 класс понда / Лӧсьӧтіссез Т.А. Васькина, Л.А. Косова, М.В.Четина -Кудымкар: А. Ермаков йылісь материал, с.114-124, 2013 во.

8. Косова Л. А. Статья «Александр Ермаков произведеннёэзлӧн кыв».

9. Лобанова А. С. Коми- пермяцкий этнолингвистический сборник: материалы и исследования / Перм. гос. пед. Университет. – Пермь: изд- во «От и До», 2008 г.


10. «Парма» газета, №14, февраль 25 лунся, 2010.

11.Селина Л.И. Классификация прозвищ.

**Информанттэз:**

1. Бразгина Ксенья Ивановна, 1955 года рождения, д. Баранова Кудымкарского района, 2015 год
2. Нешатаев Игорь Никитич, 1975 года рождения, д. Киршина Кудымкарского района, 2015 год
3. Шипицын Сергей Михайлович, 1999 года рождения, д. Девина Кудымкарского района, 2015 год

**СОДТÖТ (ПРИЛОЖЕННЁ) 1**



**Александр Константинович Ермаков**

**(1960-2006 )**

**СОДТÖТ (ПРИЛОЖЕННЁ) 2**

**Нимкоддез классифицируйтӧм сьӧрті группаэз** **1.Физическöй особенносттез сьöртi:**

Питкин Васька – ён, абыз кодь морт

Чавмöм Митрош – пöрись морт – сiдз бöра он жö шу, а юрыс чочком-чочком, дзик пужмалöм

Тури Дарья – голяыс кузь, дзик турилöн

Косöй Наталь – синнэс инькалöн бокö видзöтöны

**2.Психическöй свойствоэз да мывкыд сьöртi:**

Зi – лöг, небаитiсь, мыйöнкö пыр недовольнöй

**3.Сёрни сьöртi:**

Чавкан Зоя – мый бы посадын эз керсьы, сiя быдторсö тöдö; сымда и удж эта пöрись мортлöн; öмсö нямöтöн он тупкав

Сяркан Егор – любитöм висьтасьны мый колö и оз

Гиля-голя – кыдзкö бригадир сылiсь юалöм трактор йылiсь, сiя ответитöм: джöмдöмыс, гиля-голя, гиля-голя токо. Сiдз и едöм сы бердö эта нимкодьыс

**4.«Удж» сьöртi:**

Ма Дупля – мош вöдитiсь

ЦРУ или Разведка – «Асывсянь босьтас быдöс посадсö – юöррез чукöртас, а рытнас мöдiк кругöн новйöтö нiйö öтiк керкусянь мöдiкö»

Горш Голюк – ӧтöрас öдва югдыштас, а сiя ештöм панясьны ни, а поди, тöннясянь эшö эз чулав

Кöньöс Санко – «А уджалö сiя столярöн строительнöй управленнёын и неумöля, но öтiк дзугö – горшыс одзалö»

**5.Оланiн да олан сьöртi:**

Дзуту Олёшика – немымда ас сьöрас эз видзöт инькаыс

Музей – пöрись морт

**7.Паськöмлöн особенносттез сьöртi:**

Рыз-быз Наста - нимкодялöны, мыля леш-вош вывтас новьяныс орлассьöм

**8.Мöдiк признаккез сьöртi:**

Гавручень – «Гаврученьöн мылякö йöзас сiйö нимкодялöмась».

**Семейно – родовöй** нимкоддез:

Чавкан ныв

Ӧсип Петришна

Пестов Гаврив

Микуш

Люськи

Опонь Таськи

Гани Педорика

**СОДТÖТ (ПРИЛОЖЕННЁ) 3**

**Непырся нимкоддез**

Ойся «каннез» - «Ойся «каннескöт» тöдчикö Фёдор велалiс умöль дорö: юны вина да куритны табак». - Гуляйтiсь нывкаэз йылісь. [1] **(«Кык год цветитіс льӧмпуок»,1986 г., февраль-май)**

Бабашöрика – «Кытчö ни тэныт, бабашöрикавö, томмес дынöдз?» - Пöрись морт, кöда радейтö чулöтны кад томмескöт. [1]

Клёктач порода – «Ах тэ, клёктач порода! Айтöмсö серавны!?» - Отир вылын тешитчись морт [1]

Вежӧм-«Кольвав менӧ гортӧдз, а то вежӧмыс бӧра ӧсилейтас, вон видзчисьӧ ни…»-Нелюбӧй морт[1]

Шой дукöсь воканнес – «Кольттесö тай бöра гусялöмась шой дукöсь воканнез». [1**](«Кыліс спасибосӧ», январь 1989 г.)**

Джын бöбöв – «Мыля нö, джын бöбöв, бöжас выйван, - казялiс кинкö йöзыс коласiсь».– Мортлӧн вежöрыс абу ыджыт. [1]

Киссьöм нярьян – «Сiдз тэныт и колö киссьöм нярьянлö».- Проктӧм морт, вынтӧм [1]

Вирьюиссез-«Некинӧс оз ков быдтыны, вирьюиссезӧс»-Умӧльӧ керӧны оланын.

Лёквирӧсь морт-«Кытшӧм сэтшӧм лёквирӧсь морт адззисис…»-Умӧль морт.

Бӧбсора морт-«Ог любит ме сійӧ, вадтӧм кытшӧмкӧ, бӧбсора морт» [1]

Кикимора –« Вешьянсӧ кытчӧдз он кульышт вывсис, дак он и вежӧрт, нывка сія али зонка», «Кикимора и сё – мöднёж некыдз он шу. Эта эшö не беда. А вот усясö кö вöтö сэрпöн мавтöм синнэс, дак ашынас он и саймы», « –Нывка, кöда бура любитö краситчыны. [1]

Некресь - «Мый дырна подаыс вылын насьмекайтчыны пондан, некресь!».– Морт, кöдö абу пыртöм вичкуын. [1]

Скöтишшо – «Скöтишшо тэ, скöтишшо! Сiдз разь пöрись мортыслö баитöны? Не стыд, не совесть абу!». – Морт, кöда пöриссезкöт баитö нёштöма. [1]

Квашня курмöт – «Ноко, квашня курмöт, котрась эшö патронысла».– Медбöрья кага. [1]

Зырымöсь бедь – «Учöт эшö айытвö указывайтны, зырымöсь бедь». –Учöт морт, челядь. [1]

Осьтаӧм-«Мыся, поди сюрас кинлӧкӧ,эд уна осьтаӧммез эмӧсь»[1**](«Кыдз Гиля-Голя вешьянтӧг кольччис», декабрь,1987г.)**

Сэрпӧсь вокань-«Вот, сэрпӧсь вокань,сідз и керӧ я мый я сёянсӧ» [1**](«Кин кинӧс кӧмӧтас»)**

**(«Ӧткоддез»)**

Беспутнӧй- «Ме вот беспутнӧйытлісь, натьтӧ, ог и видзчись гӧтрасьӧмсӧ…»- Гуляйтiсь зонка.

Тойöсь куль-«Тойöсь куль тэ, думайта, вот тэ кин».- Тойсялöм морт. [1]

Чатыра печкан – «Ме, не ме, чатыра печкан». – Гордöй морт. [1]

Дулльöсь öм – «Сывö эд кружка ырöш дыш петö удны. Юö да мый сiя и дулльöсь пороз моз дульсö ведзö кружкаас, сы бöрсянь и юны брезгуйтан».- Морт, кöда лэдзö дульсö ютöнняс кружка дорö.[1]

Кекелюй – «Мыйнö пукаат, кекелюйез?» - Морт, кöда оз лишньöй раз вöрзьы местасис. [1, 9]

Лёк чивера – «А сiя, лёк чивераыс, нюкнитöм менчим девоöс и вежöм бутывкасö – вильö сюйыштöм».- Умöль поступоккез керись морт. [1]

Шпанёнок – «Мый одзын нö тавун потшшуйтан сыбура, кöр тай öмись кыскан», - шуö шпанёнокыс, ачыс, кыдз быльнöй, оз и серöмтчы». –Гусясись морт. [1]

Облезяна – «Тьфу! Облезяна! Да некö увтiсь трусиккезнас и петöм». – Морт, кöда любитö вышитчыны. [1]

Шпана тельöп – «Тi мый, шпана тельöп! Талоныс жö менам?!» - Гусясись морттэз. [1](«Павжун»)

Чуж торшень – «Тэ, чуж торшень, сувт нокö, серöвöс кыдз, няжйышта».- Морт, кöда кок йылас сьöкыт. [1**] ( Повесть« Кӧмтӧг вундӧмпод вылӧт»)**

Пиньтöм шабаль - «Пиньтöм шабаль, тэ эд пичик токо ме сьöртi». – Морт, кöдалöн пиннез не быдöс. [1]

Окояннöй – «Окояннöйвö мыччава окотасö, век кежö пöтан!» [1]

Стыдтöм рожа – «Еныс тiянвö абу, стыдтöм рожаэз!». – Морт, кöда керис мыйкö умöльö. [1]

Жеребеч – «Ю пöттöдззат, ю, - тульнитiс Гришаыс юрнас «жеребечсö». –Весь олiсь морт. [1]

Няру – «Перыта чуваас кадыс, он и казяв, кыдз бöра воам öтваын. Да дугды вирскыны, няру». –Горзiсь морт. [1, 9]

Вельмöм дöчка – «Шатьсö вайин сьöрат, эн! Вельмöм дöчка!» - Ветлöтiсь, гуляйтiсь морт. [1, 9]

Росу – «А тэ, росу, уд мортысвö ырöшсö, горшыс, натьтö, косьмö». –Ветлöтiсь, гуляйтiсь морт. [1]

Кöбыва– «Видзöтö менам, мама-ныва, кыва ишо, что кöбываыт эта миронкöт тöдчö, кыкнаннытвись мургыльта юррезнытö».- Гуляйтiсь , беспутнӧй нывка[1**]**.

Выдтöм пасма – «Юрат торк кудель тэнат, выдтöм пасмавöн!» - Учöт вежöра морт. [1]

Вежöм – «Кольлав менö гортöдз, а то вежöмыс бöра осилейтас, вон видзчисьö ни». –Нелюбöй морт. [1, 9]

Чуж торшень-«Тэ, чуж торшень, сувт, ноко, серӧвӧс кыдз няжйышта» [1]

Жеребеч кок- «Мый, жеребеч кок?» [1]

Пичик – «Пиньтöм шабаль, тэ эд пичик токо ме сьöртi». –Учöт мыгöра морт. [1]

**СОДТÖТ (ПРИЛОЖЕННЁ) 4**

**Егоровской сельскӧй советісь нимкоддез.**

«Эм миян деревняын Пома Лёнька, а нимкодялӧны **Гуню**. Сылӧ абу на уна годдэз, нельки витдас годыс абу, а вачкисьӧ пӧрись-пӧрись старик вылӧ. Ачыс абу ыджыт, новйӧ дедыслісь фуфайка, коккезас кӧр кирза, а кӧр и кык неӧткодь сапог. Ветлӧтӧ одз асывсянь сёр рытӧдз и кошшӧ «курыток», баитӧ: « Ой, табак да курыток колӧ, кувны эд мӧда». Мӧдік Горшколюккез кошшӧны сылӧ мӧдік деревняись «удж», ыстӧны «рейсӧ»винала вузасиссез дынӧ»(Шипицын Сергей Михайлович, 1999 года рождения, д. Девина Кудымкарского района, 2015 год)

**СОДТÖТ (ПРИЛОЖЕННЁ) 4**

**Нешатаев Игорь Никитич, 1975 года рождения, д. Киршина**

**Бразгина Ксенья Ивановна, 1955 года рождения, д. Баранова**

**Грузин**- сьӧд юрсиа, хитрӧй морт

**Путрук-** не ӧддьӧн сӧстӧма пасьтасьӧм морт

**Шняп-** гуляйтісь нывка

**Момыль**- дыш морт

**Гусь**- ыджыт мыгӧра мужик

**Гӧрд-** рыжӧй юрсиа морт

**«Великӧй**»- учӧт мыгӧра морт, уджаліс ыджыт трактор вылын, ассьсӧ лыддис великӧй трактористӧн

**Итуаль**- висьталӧм бы тротуар да петӧм Итуаль

**Трус-** полісь

**Губар**- кыз тырпа морт

**Тараторка**- перыта баитісь

**Брежнев**- ним, айним сьӧрті Леонид Ильич

**Ленин-** ним, айним сьӧрті Владимир Ильич

**Чакан**- мӧдӧм висьтавны стакан, петӧм чакан

**Чиган-** хитрӧй, кыдз цыган

**Дзирыт**- чивера кодь морт, лӧг, видчись морт, пыр мыйӧнкӧ недовольнӧй

**Преник-** вачкисьӧ вывтырӧн пряник вылӧ

**Боцман**-армияын вӧлӧм морякӧн

**Ошӧм**- гора баитісь морт

**Виски-** радейтӧ юны виски

**Наливайко**-вина юись морт

**Калиг**- кин Валерий, сія и калиг

**Генрик**- Геннадий

**Дзодзув-** из увтісь кужӧ петны

**Чинь**- учӧтсянь вӧтлісьӧм мам сьӧрын, корӧм конфеттэз

**Нерусскӧй**- вачкисьӧ нерусскӧй вылӧ

**Мадеин-** шапка вылын гижӧм кыв «Мадеин»

**Генерал**- Геннадий

**Чарлистон-** кужӧм йӧктыны